ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 79/373/ΕΟΚ περί εμπορίας των σύνθετων ζωοτροφών - ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Το άρθρο 251, παράγραφος 2, εδάφιο γ της συνθήκης ΕΚ ορίζει ότι η Επιτροπή εκδίδει γνώμη σχετικά με τις τροπολογίες που προτείνονται από το Ευρωπαϊκό Κοινοβούλιο σε δεύτερη ανάγνωση.

Η Επιτροπή παραθέτει στο σημείο 4 τη γνώμη της σχετικά με τις επτά τροπολογίες που προτάθηκαν από το Κοινοβούλιο.

1. Ιστορικό

α) Στις 7 Ιανουαρίου 2000, η Επιτροπή υπέβαλε στο Ευρωπαϊκό Κοινοβούλιο και στο Συμβούλιο πρόταση σύμφωνα με το άρθρο 251, παράγραφος 2, και το άρθρο 152 της συνθήκης ΕΚ (COM(1999) 744 τελικό - 2000/0015 (COD)), για την τροποποίηση της οδηγίας 79/373/ΕΟΚ περί εμπορίας των σύνθετων ζωοτροφών [1].

[1] ΕΕ L 86, 06.04.1979, σελ. 30.

β) Η Οικονομική και Κοινωνική Επιτροπή εξέδωσε τη γνωμοδότησή της στις 29 Μαρτίου 2000 [2].

[2] ΕΕ C 140, 18.05.2000, σελ. 12.

γ) Στις 13 Σεπτεμβρίου 2000, η επιτροπή γεωργίας και ανάπτυξης της υπαίθρου ενέκρινε την έκθεση zu Baringdorf και την πρόταση της Ευρωπαϊκής Επιτροπής με 5 τροπολογίες.

δ) Το Ευρωπαϊκό Κοινοβούλιο στη συνεδρίαση της ολομέλειάς του στις 2-6 Οκτωβρίου 2000 ενέκρινε την πρόταση της Ευρωπαϊκής Επιτροπής με 5 τροπολογίες στην πρώτη ανάγνωση.

ε) Η Επιτροπή έκανε δεκτές τις 4 από τις 5 τροπολογίες του Ευρωπαϊκού Κοινοβουλίου, οι οποίες συμπεριελήφθησαν στην τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου, που εγκρίθηκε από την Επιτροπή στις 21.12.2000 (COM(2000) 780 τελικό).

στ) Το Συμβουλίου ομόφωνα ενέκρινε την κοινή θέση του στις 19 Δεκεμβρίου 2000 [3]. Το Συμβούλιο επίσης ενέκρινε τις 4 τροπολογίες του Ευρωπαϊκό Κοινοβούλιο που έγιναν δεκτές από την Επιτροπή στην τροποποιημένη πρότασή της [4].

[3] ΕΕ C 36, 02.02.2001, σελ. 35

[4] Ωστόσο, μια από τις 4 τροπολογίες (αριθ. 5) όσον αφορά την ημερομηνία εφαρμογής δεν περιελήφθη στην κοινή θέση καθώς κρίθηκε ξεπερασμένη.

ζ) Στις 5 Απριλίου 2001, το Ευρωπαϊκό Κοινοβούλιο ενέκρινε σε δεύτερη ανάγνωση ευρωπαϊκό νομοθετικό ψήφισμα σχετικά με την κοινή θέση του Συμβουλίου που περιλαμβάνει 7 τροπολογίες της εν λόγω κοινής θέσης.

2. Σκοπός της πρότασης

Η οδηγία 79/373/ΕΟΚ περί εμπορίας των σύνθετων ζωοτροφών ορίζει κανόνες σχετικά με την επισήμανση των σύνθετων ζωοτροφών.

Σκοπός της πρότασης είναι να εξασφαλισθεί ότι οι κτηνοτρόφοι πληροφορούνται τη σύνθεση των σύνθετων ζωοτροφών που επιβάλλει την υποχρεωτική δήλωση λεπτομερών ποσοτικών και ποιοτικών στοιχείων ("ανοικτή δήλωση").

3. Κοινή θέση

Η κοινή θέση βασίζεται στον ακόλουθο συμβιβασμό:

- Υποχρεωτική δήλωση με τη χρήση 5 ζωνών ποσοστών που καλύπτουν τις ποσότητες όλων των συστατικών των ζωοτροφών.

- Υποχρέωση του παρασκευαστή να αναφέρει όλα τα στοιχεία σύνθεσης, ύστερα από το αίτημα του κτηνοτρόφου.

4. Γνώμη της Επιτροπής σχετικά με τις τροπολογίες του Ευρωπαϊκού Κοινοβουλίου σε δεύτερη ανάγνωση

4.1. Τροπολογίες που έγιναν δεκτές από την Επιτροπή

ΚΑΜΙΑ

4.2. Τροπολογίες που δεν έγιναν δεκτές από την Επιτροπή

* Τροπολογία αριθ. 1

Ορίζει ακριβή δήλωση της ποσότητας όλων των συστατικών που περιέχονται στις σύνθετες ζωοτροφές για τα ζώα παραγωγής.

Θέση της Επιτροπής

Σε ό,τι αφορά την ασφάλεια, το σημαντικό στοιχείο είναι η παρουσία ενός συστατικού και όχι απαραίτητα η ακριβής ποσότητά του.

Η κοινή θέση διευκολύνει την επισήμανση υιοθετώντας μια πιο ευέλικτη προσέγγιση που είναι, ως εκ τούτου, ευκολότερο να τεθεί σε εφαρμογή.

* Τροπολογία αριθ. 2

Ορίζει ακριβή δήλωση της ποσότητας όλων των συστατικών που περιέχονται στις σύνθετες ζωοτροφές για τα ζώα παραγωγής. Η αναφορά στον λεπτομερή κατάλογο που παρέχεται "κατόπιν ατομικού αιτήματος του κτηνοτρόφου" διαγράφεται.

Κοινή θέση

Βλέπε αιτιολόγηση της τροπολογίας αριθ. 1

* Τροπολογία αριθ. 3

Η αναφορά στην ακριβή σύνθεση που παρέχεται "εθελοντικά" για τον παρασκευαστή των σύνθετων ζωοτροφών επίσης διαγράφεται.

Η θέση της Επιτροπής

Βλέπε αιτιολόγηση της τροπολογίας αριθ. 1

* Τροπολογία αριθ. 4

Εισάγει νέα αιτιολογική σκέψη που καλεί την Επιτροπή να υποβάλει μέχρι το τέλος του τρέχοντος έτους προτάσεις για θετικό κατάλογο πρώτων υλών για τις ζωοτροφές.

Θέση της Επιτροπής

- Η εν λόγω τροπολογία δεν αφορά στις διατάξεις της οδηγίας 79/373/ΕΟΚ περί εμπορίας των σύνθετων ζωοτροφών, αλλά αφορά τις διατάξεις της οδηγίας 96/25/ΕΚ για την κυκλοφορία των πρώτων υλών ζωοτροφών.

- Δεν είναι ρεαλιστικό να καλείται η Επιτροπή να προτείνει μέχρι το τέλους του έτους προτάσεις για έναν θετικό κατάλογο των επιτρεπόμενων πρώτων υλών για τις ζωοτροφές. Αυτός θα μπορούσε να περιλαμβάνει περίπου 15.000 καταχωρίσεις. Επιπλέον, η εν λόγω απαίτηση για έναν θετικό κατάλογο δεν πρόκειται να συμβάλει στην αύξηση της ασφάλειας των προϊόντων που χρησιμοποιούνται καθώς μια παρτίδα προϊόντων που περιλαμβάνονται στον κατάλογο θα μπορούσε, για παράδειγμα, να αποδειχθεί ιδιαίτερα επικίνδυνη λόγω ατυχήματος.

- Ωστόσο, η Επιτροπή εξετάζει το ενδεχόμενο της δρομολόγησης μελέτης σκοπιμότητας σε ό,τι αφορά το θέμα που πρόκειται να ολοκληρωθεί το αργότερο το πρώτο εξάμηνο του 2002.

* Τροπολογία αριθ. 5

Προβλέπει ακριβή δήλωση της ποσότητας όλων των συστατικών που περιέχονται στις σύνθετες ζωοτροφές για τα ζώα παραγωγής.

Θέση της Επιτροπής

Βλέπε αιτιολόγηση της τροπολογίας αριθ. 1.

* Τροπολογία αριθ 6

Ορίζει ακριβή δήλωση της ποσότητας όλων των συστατικών που περιέχονται στις σύνθετες ζωοτροφές για τα ζώα παραγωγής, και όχι εντός ορισμένων ζωνών ποσοστών σύμφωνα με την κοινή θέση.

Θέση της Επιτροπής

Βλέπε αιτιολόγηση της τροπολογίας αριθ. 1.

* Τροπολογία αριθ 7

Διαγράφει το παράρτημα που ορίζει τις ζώνες ποσοστών εντός των οποίων ταξινομούνται οι πρώτες ύλες για ζωοτροφές σύμφωνα με το ποσοστό βάρος τους.

Θέση της Επιτροπής

Το παράρτημα προβλέπει όλες τις απαιτούμενες πληροφορίες και τον απαιτούμενο βαθμό ευελιξίας για τις επιχειρήσεις παρασκευής ζωοτροφών.

5. Συμπεράσματα

Η Επιτροπή δε συμφωνεί με καμία από τις τροπολογίες της κοινής θέσης που ψηφίστηκαν από το Ευρωπαϊκό Κοινοβούλιο.

Η Επιτροπή εξακολουθεί να υποστηρίζει την κοινή θέση. Η κοινή θέση περιλαμβάνει την πλειονότητα των τροπολογιών που εισήχθησαν από το Ευρωπαϊκό Κοινοβούλιο σε πρώτη ανάγνωση (μόνον η τροπολογία που αφορά τον θετικό κατάλογο των πρώτων υλών για ζωοτροφές δεν περιλαμβάνεται, καθώς δεν εμπίπτει στο πεδίο της πρότασης). Επιπλέον, η κοινή θέση εξασφαλίζει επίπεδο ασφάλειας που αντιστοιχεί με αυτό της αρχικής πρότασης.